**Taban Airin lennon 6437 onnettomuus** tapahtui 24. tammikuuta 2010, kun Kolavian operoima Taban Airin Tupolev Tu-154M epäonnistui laskeutuessaan Mašhadin kansainväliselle lentoasemalle Mašhadiin Iraniin. Lennon alkuperäinen reitti kulki Abadanista Mašhadiin, mutta se päätettiin ohjata Esfahaniin (Isfahan) huonojen sääolojen vuoksi. Koneessa tapahtuneen sairauskohtauksen takia kone joutui tekemään hätälaskun Mašhadiin. Kone epäonnistui laskeutumisessa syttyen ilmiliekkeihin. Kaikki koneen 170 matkustajaa onnistuivat pelastautumaan palavasta hylystä.

Lentoyhtiö
----------

*Pääartikkeli: Taban Air*
Taban Air oli vuonna 2004 perustettu iranilainen lentoyhtiö, joka sai toimiluvan vuonna 2006. Taban Air menetti toimilupansa onnettomuuden vuoksi. Taban Air lensi 16 kohteeseen Lähi-idässä.

Lentokone
---------

Lentokone oli venäläisvalmisteinen Tupolev Tu-154M -tyyppinen matkustajakone. Sen rekisteri oli RA-85787, ja se teki ensilentonsa vuonna 1993.

Onnettomuus
-----------

Lento 6437 lähti kello 05:35 paikallista aikaa Abadanista kohti Mašhadia. Mašhadissa vallinneen huonon sään vuoksi kone ohjattiin laskeutumaan Esfahaniin. Koneen ollessa lähellä Mašhadin kansainvälistä lentoasemaa eräs matkustajista sai vakavan sairauskohtauksen. Miehistö päätti laskeutua koneella Mašhadiin huonoista sääoloista huolimatta. Näkyvyys oli vajaat 200 metriä sumun takia.

Lentäjät päättivät lennonjohdon kanssa lähestyä kiitotietä 31R mittarilähestymisjärjestelmän avulla, joka ei edellytä näköhavaintoja kentästä. Kone onnistui lähestymään lähes kiitotien kynnykselle asti, jolloin koneen peräsin osui maahan ja kone kaartui kiitotien ohi. Koneen laskutelineet kärsivät maahan osuessaan huomattavia vaurioita. Myös koneen oikea siipi osui rajusti maahan ja syttyi räjähdysmäisesti palamaan.

Kaikki matkustajat ja miehistön jäsenet onnistuivat pakenemaan palavasta hylystä hätäuloskäyntien kautta. BBC:n mukaan loukkaantuneita oli 46.

Onnettomuustutkinta
-------------------

Iranin siviili-ilmailuviranomaiset aloittivat onnettomuustutkinnan ja epäsivät Taban Airilta liikennöintiluvan toistaiseksi. Onnettomuuden syy ei ole vielä varmistunut. Onnettomuus saattoi johtua moottoriviasta, sillä kone osui maahan juuri ennen kiitotielle laskeutumista. Venäjän onnettomuustutkintakeskus ilmoitti 26. tammikuuta osallistuvansa onnettomuustutkintaan.

Onnettomuus oli vuoden 2002 jälkeen kolmas Iranissa sattunut hengenvaarallinen onnettomuus, joka tapahtui Tupolevin valmistamalle koneelle.

Lähteet
-------

1. 1 2 3  BBC: "Iranian plane catches fire on landing ."  24.1.2010. www.bbc.co.uk. Viitattu 30.1.2010. (englanniksi)
2. 1 2 3 4 5  AviationSafetyNetwork: "ASN - accident Tupolev Tu-154M RA-85787 Mashhad Airport (MSD)." www.aviation-safety.net. Viitattu 30.1.2010. (englanniksi)
3. 1 2 3 4 5  Simon Hradecky; The Aviation Herald: "Accident:Kolavia T154 at Mashhad on Jan 24th 2010, medical emergency, risky landing, aircraft burst into flames." *24.1.2010, päivitettyu 26.1.2010 15:49*. www.avherald.com. Viitattu 30.1.2010. (englanniksi)
4. ↑  Taban Air: "Taban Air - History." www.taban.aero.  Arkistoitu 25.7.2010. Viitattu 4.1.2011. (englanniksi)
5. ↑  Taban Air: "Taban Air - Destinations." www.taban.aero.  Arkistoitu 11.1.2010. Viitattu 4.1.2011. (englanniksi)

Aiheesta muualla
----------------

* The Aviation Heraldin raportti onnettomuudesta
* BBC:n uutinen onnettomuudesta

← 2009  ·  Vuoden 2010 lento-onnettomuudet ja vaaratilanteet  ·  2011 →

Taban Airin lento 6437 (24.1.) - Ethiopian Airlinesin lento 409 (25.1.) - Trigana Air Servicen lento 168 (11.2.) - Aviastar-TU:n lento 1906 (22.3.) - Smolenskin lento-onnettomuus (10.4.) - Merpati Nusantara Airlinesin lento 836 (13.4.) - Cathay Pacificin lento 780 (13.4.) - Aerounion – Aerotransporte de Carga Unionin lento 302 (13.4.) - Afriqiyah Airwaysin lento 771 (12.5.) - Pamir Airwaysin lento 112 (17.5.) - Air India Expressin lento 812 (22.5.) - Lufthansa Cargon lento 8460 (27.7.) - Airbluen lento 202 (28.7.) - Katekavian lento 9357 (3.8.) - AIRESin lento 8250 (16.8.) - Agni Airin lento 101 (24.8.) - Henan Airlinesin lento 8387 (24.8.) Filairin onnettomuus 2010 (25.8.) - UPS Airlinesin lento 6 (3.9.) - Alrosa Mirny Air Enterprisen lento 514 (7.9.) - Conviasan lento 2350 (13.9.) - Transafrik Internationalin lento 662 (12.10.) - Qantasin lento 32 (4.11.)
Aero Caribbean lento 883 (4.11.) - Jahangir Siddiqui Airin onnettomuus 2010 (5.11.) - Tarco Airilinesin onnettomuus 2010 (11.11.) - Sun Wayn lento 4412 (28.11.) - South East Airlinesin lento 372 (4.12.)